Document ID: 32013D0472

Title and Content:
ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Σεπτεμβρίου 2013 για τη χορήγηση παρεκκλίσεων στο πλαίσιο της εφαρμογής του κανονισμού (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση όσον αφορά το Βέλγιο, την Ελλάδα, την Ισπανία, τη Γαλλία, την Ιταλία, την Πολωνία και την Πορτογαλία [κοινοποιηθείσα υπό τον αριθμό C(2013) 5897] (Τα κείμενα στη γαλλική, ελληνική, ισπανική, ιταλική, ολλανδική, πολωνική και πορτογαλική γλώσσα είναι τα μόνα αυθεντικά) (2013/472/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση (1), και ιδίως το άρθρο 6 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 452/2008 εφαρμόζεται στην παραγωγή στατιστικών σε τρεις ειδικούς τομείς που καθορίζονται στο άρθρο 3. (2) Το άρθρο 6 παράγραφος 3 του κανονισμού (ΕΚ) αριθ. 452/2008 προβλέπει, εάν είναι απαραίτητο, περιορισμένες παρεκκλίσεις και μεταβατικές περιόδους για τα κράτη μέλη, βάσει αντικειμενικών κριτηρίων και στις δύο περιπτώσεις. (3) Η ανάγκη για διεθνή συγκρισιμότητα των εκπαιδευτικών στατιστικών οδηγεί τα κράτη μέλη και τα θεσμικά όργανα της Ένωσης στη χρήση ταξινομήσεων εκπαίδευσης που να είναι συμβατές με την αναθεωρημένη Διεθνή Τυποποιημένη Ταξινόμηση Εκπαίδευσης ISCED 2011 (στο εξής «ISCED 2011»), όπως εγκρίθηκε από τα κράτη μέλη της Unesco κατά την 36η γενική διάσκεψή τους τον Νοέμβριο του 2011. (4) Η συλλογή δεδομένων από διοικητικές και άλλες πηγές σχετικά με την κινητικότητα των σπουδαστών για όλους τους κύκλους σπουδών θα πρέπει να βελτιωθεί, για την παρακολούθηση της προόδου και τον εντοπισμό των προκλήσεων, καθώς και για τη συνεισφορά στην τεκμηριωμένη χάραξη πολιτικής. (5) Από τις πληροφορίες που παρέχονται στην Επιτροπή προκύπτει ότι τα αιτήματα ορισμένων κρατών μελών για παρεκκλίσεις οφείλονται στην ανάγκη για σημαντικές προσαρμογές στα εθνικά στατιστικά συστήματα, με σκοπό την πλήρη συμμόρφωσή τους με τον κανονισμό (ΕΚ) αριθ. 452/2008. (6) Συνεπώς, οι εν λόγω παρεκκλίσεις θα πρέπει να επιτραπούν στο Βέλγιο, την Ελλάδα, την Ισπανία, τη Γαλλία, την Ιταλία, την Πολωνία και την Πορτογαλία, σε συνέχεια των αιτήσεων που υπέβαλαν. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση επιτρέπονται παρεκκλίσεις στα κράτη μέλη όπως καθορίζεται στο παράρτημα. Άρθρο 2 Η παρούσα απόφαση απευθύνεται στο Βασίλειο του Βελγίου, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, τη Δημοκρατία της Πολωνίας και την Πορτογαλική Δημοκρατία. Βρυξέλλες, 23 Σεπτεμβρίου 2013.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 668
2467
1074
4705
525
4256

EuroVoc IDs (Expanded): 668
2467
1074
4705
525
4256

Dataset Source: meu

Split: test